Sejeni na Brigadier va hume ekamareni hi ku hatlisa, Sejeni a ri karhi a susumetiwa hi Brigadier. Va siye Zwane na Shivambu va hlamele. Swi humelele hi xihatla lero a ku vangi na ndlela yo va sivela. Va fike va nghena emovheni, va famba. Loko va fike eka wakwe, Brigadier u chikile, a nghena eka wona, a ba ritshuri a nyamalala endzeni ka rona. Loko a ri nsati wakwe yena, a a nga tivi na lexi a a fanele ku xi ehleketa hi yena. Wansati loyi a a xanisiwile hi maphorisa na masocha hi malembe yo tala. A a xaniseriwa ku va a ri nsati wa Machovhani. Leswi Machovhani a a lwa ni Mfumo wa xihlawu-hlawu lowu a wu engeteriwe timintsu hi va Verwoerd na va-Vorster, maphorisa a va n'wi hlota hi mahlo yo tshwuka juu! Loko va nga n'wi kumi a va photela mavila eka nsati wakwe. Swimoronjisi swi tshanile ehenhla ka nhloko yakwe. Matshaku ya swibamu ya cerile ethavathaveni rakwe. U chavisiwile hambi ku ri hi madyimbyana lamakulu, lawa a ya tshamela ku phoma rihlakahla wonge yo vona nyama emahlweni ka wona. Eswitokisini u etlerile, a pfa a sikisiwa, a pfa a pfaleriwa yexe. Leswi hinkwaswo ku ri ku ringeta ku n'wi tshova leswaku a ta kondza a boxa swihundla swa nuna wakwe. Leswi maphorisa a va nga swi tivi, kumbe leswi a va nga lavi ku swi kholwa, hi leswaku swin'wana swa swihundla swa kona hambi a ri yena Jerminah a a nga swi tivi. Swin'wana hambi a ri ye' Machovhani wa kona a a nga swi tivi swinene.